Komisijos direktyva
1975 m. birželio 24 d.
penktą kartą iš dalies keičianti Direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo
(75/409/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1]
atsižvelgdama į Ekonomikos ir socialinių reikalų komiteto nuomonę [2],
kadangi būtina iš dalies pakeisti 1967 m. birželio 27 d. Tarybos direktyvą Nr. 67/548/EEB [3] dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo su paskutiniais pakeitimais, padarytais Direktyva Nr. 73/146/EEB [4]; kadangi kai kurios nuostatos dėl pavojingų medžiagų ženklinimo ir pakavimo turėtų būti suformuluotos aiškiau ir išplėstos; kadangi šios nuostatos bet kuriuo atveju turėtų būti suderintos su 1973 m. birželio 4 d. Tarybos direktyva Nr. 73/173/EEB [5] dėl valstybių narių įstatymų ir kitų teisės aktų, reglamentuojančių pavojingų preparatų (tirpiklių) klasifikavimą, pakavimą ir ženklinimą suderinimo;
kadangi etiketės matmenys turėtų būti nustatomi atsižvelgiant į pakuotės talpą;
kadangi, siekiant išvengti dvigubo žymėjimo skirtingais simboliais, taip pat būtina patvirtinti taisykles, apibrėžiančias santykį tarp žymenų, nustatytų transportui, ir žymenų pardavimui bei tvarkymui;
kadangi pavojingos medžiagos, nors ir atitinkančios Direktyvos Nr. 67/548/EEB reikalavimus, gali kelti pavojų sveikatai ir saugumui; kadangi todėl reikėtų numatyti procedūrą, leidžiančią sumažinti šį pavojų;
kadangi yra būtina padaryti tam tikrus pakeitimus direktyvos tekstuose vokiečių, anglų ir italų kalba,
PRIĖMĖ ŠIĄ DIREKTYVĄ:
1 straipsnis
Direktyva 67/548/EEB iš dalies keičiama, kaip nurodyta tolesniuose straipsniuose.
2 straipsnis
1. 6 straipsnio 2 dalies pirmasis teiginys pakeičiamas taip:
"Ant kiekvienos pakuotės lengvai įskaitomai ir neištrinamai nurodomi tokie duomenys:"
.
2. 6 straipsnio 2 dalies d punktas papildomas tokiu sakiniu:
"Ant pakuočių su kenksmingomis, dirginančiomis, labai degiomis, degiomis ir oksiduojančiomis medžiagomis specialaus galimo pavojaus nuoroda nebūtina, kai pakuotėje šių medžiagų yra ne daugiau negu 125 ml."
3 straipsnis
1. 7 straipsnis pakeičiamas taip:
"1. Kai 6 straipsnyje reikalaujama informacija yra nurodyta etiketėje, toji etiketė turi būti pritvirtinama prie vieno ar kelių pakuotės paviršių, kad, pakuotę padėjus įprastu būdu, informacija būtų horizontaliai perskaitoma. Etiketės matmenys turi būti tokie:
Pakuotės turinys | Matmenys |
-mažiau arba lygu trims litrams, jei įmanoma | ne mažiau kaip 52 x 74 mm |
-daugiau kaip trys litrai ir ne daugiau kaip 50 litrų | ne mažiau kaip 74 x 105 mm |
-daugiau kaip 50 litrų ir ne daugiau kaip 500 litrų | ne mažiau kaip 105 x 148 mm |
-daugiau kaip 500 litrų | ne mažiau kaip 148 x 210 mm |
Kiekvienas simbolis turi užimti bent vieną dešimtąją etiketės paviršiaus ir ne mažiau kaip 1 cm². Visas etiketės paviršius turi būti prilipintas prie tiesioginės medžiagos pakuotės.
2. Etiketė nėra privaloma, jei informacija yra aiškiai išspausdinta ant tiesioginės pakuotės, kaip nurodyta 1 dalyje.
3. Etiketės arba 2 dalyje nurodytu atveju - pakuotės spalva ir nurodomi duomenys turi būti tokie, kad pavojaus simbolis aiškiai išsiskirtų iš fono.
4. Valstybės narės gali reikalauti, kad pavojingas medžiagas pateikiant į rinką jų teritorijoje, šių medžiagų etiketėse būtų vartojama valstybinė kalba ar kalbos.
5. Šioje direktyvoje nustatyti ženklinimo reikalavimai laikomi įvykdytais:
a) išorinės pakuotės, talpinančios vieną ar keletą vidinių pakuočių atveju, kai išorinė pakuotė yra paženklinta pagal tarptautines taisykles dėl pavojingų medžiagų vežimo ir kai vidinė pakuotė ar pakuotės yra paženklintos pagal šią direktyvą;
b) bendros pakuotės atveju, kai ji yra paženklinta pagal tarptautines taisykles dėl pavojingų medžiagų vežimo ir pagal 6 straipsnio 2 dalies a, b ir d punktus.
Kai pavojingos medžiagos nėra išvežamos iš valstybės narės suverenios teritorijos, gali būti leidžiama ženklinti pagal nacionalinės teisės taisykles, o ne tarptautines taisykles dėl pavojingų medžiagų vežimo."
4 straipsnis
8 straipsnio a punktas pakeičiamas taip:
"a) leisti, kad ant pernelyg mažų pakuočių arba ant tų, kurių paženklinti pagal 7 straipsnio 1 arba 2 dalį yra neįmanoma, etiketės pagal 6 straipsnio reikalavimus būtų pritvirtinamos kokiu nors kitu tinkamu būdu;"
.
5 straipsnis
1. Šie straipsniai pridedami po 8c straipsnio:
"8d straipsnis
Valstybės narės nedraudžia, neapriboja ar nekliudo dėl klasifikavimo, pakavimo ar ženklinimo priežasčių, kaip nustatyta šioje direktyvoje, pateikti į rinką pavojingų medžiagų, kurios atitinka šios direktyvos ir jos priedų reikalavimus.
8e straipsnis
1. Valstybė narė savo teritorijoje gali laikinai uždrausti pavojingų medžiagų pardavimą ar jų atžvilgiu nustatyti specialias sąlygas, kai ji turi pagrindo manyti, kad pavojingos medžiagos, nors ir atitinkančios šios direktyvos reikalavimus, kelia pavojų sveikatai ar saugumui. Apie tai ji nedelsdama informuoja Komisiją ir kitas valstybes nares ir pateikia tokio sprendimo priežastis.
2. Komisija šešių savaičių laikotarpiu konsultuojasi su susijusiomis valstybėmis narėmis, nedelsdama pareiškia savo nuomonę ir imasi atitinkamų priemonių.
3. Kai Komisija mano, kad būtini šios direktyvos techniniai pritaikymai, šie pritaikymai priimami arba Komisijos, arba Tarybos 8c straipsnyje nustatyta tvarka. Tokiu atveju apsaugos priemones priėmusios valstybės narės gali ir toliau jų laikytis, kol įsigalios šie pritaikymai."
6 straipsnis
Direktyvos vokiškas tekstas iš dalies pakeičiamas taip:
1) 2 straipsnio 2 dalies b punkte sąvoka "brennbaren" pakeičiama "entzündlicher";
2) 2 straipsnio 2 dalies d punkte ir III priede pavojaus simbolį R 21 apibūdinanti sąvoka "brennbar" pakeičiama "entzündlich";
3. 6 straipsnio 2 dalies c punkte ir II priede sąvoka "gift" pakeičiama "giftig" ir "Reizstoff" pakeičiama "reizend".
7 straipsnis
Direktyvos angliškas tekstas iš dalies pakeičiamas taip:
1) sąvoka "highly" pakeičia:
- 2 straipsnio 2 dalies c punkte nurodytą sąvoką "easily",
- 6 straipsnio 2 dalies c punkte nurodytą sąvoką "very",
- II priede nurodytą sąvoką "easily",
- III priedo pavojaus simbolius R 22 ir R 25 apibūdinančią sąvoką "very";
2) III priedo pavojaus simbolius R 23 ir R 26 apibūdinanti sąvoka "highly" pakeičiama sąvoka "extremely".
8 straipsnis
Direktyvos itališkas tekstas iš dalies pakeičiamas taip: III priede pavojaus simbolius R 22 ir R 25 apibūdinanti sąvoka "molto" pakeičiama sąvoka "facilmente".
9 straipsnis
1. Valstybės narės priima nuostatas, kurios, įsigaliojusios ne vėliau kaip iki 1976 m. birželio 1 d., įgyvendina šią direktyvą, ir nedelsdamos apie tai praneša Komisijai.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
10 straipsnis
Ši direktyva skirta valstybėms narėms.
Priimta Liuksemburge, 1975 m. birželio 24 d.